arnastofnun/IGC-2024 huggingface dataset:
Tvíverknaður á Miklubraut

Árum saman hefur oft verið bent á þægilega lausn á umferðarteppu Miklubrautar við Klambratún og slit á tengingu hennar við Lönguhlíð. Setja Miklubraut í stokk og stækka túnið í þágu gangandi og hjólandi fólks. Í staðinn var brautin lækkuð um einn metra með dýrum grjótveggjum. Nú er þeirri skrítnu framkvæmd lokið. Þá loks segir samgöngustjóri borgarinnar, að eftir nokkrar vikur komi skýrsla um að setja Miklubraut í stokk milli Kringlumýrarbrautar og Snorrabrautar. Af hverju var þá sett stórfé í lækkun brautarinnar á þessum kafla? Það er tvíverknaður, sem léttir umferðina ekki neitt. Í samgöngum höfuðborgarinnar virðist skorta verksvit.
Sigríður óðamála

Til hvers boðaði Sigríður Andersen til blaðamannafundar í ráðuneytinu á föstudag? Ekki sagði hún þar af sér eins og vænzt var. Í staðinn talaði hún út og suður um stofnanir á vegum ráðuneytisins, einkum lögreglunnar. Slíkt hefur ekki verið vaninn hér á landi, en er út af fyrir sig gott, ef það verður vaninn. Hún fjallaði um vanda lögreglunnar og sagði hana vera að rannsaka sín mál. Ekki fjallaði hún um tengsl kynferðisbrotamanna við Sjálfstæðisflokkinn og aðgerðir flokkseigenda til að náða þá verstu. Að lokum kom svo að niðurlaginu, að hún mundi játa syndir sínar og segja af sér. En þá þakkaði hún bara áheyrnina og skundaði til stólsins mjúka.
Skiptir ótt og títt um sverð

Sigríður Andersen gefst ekki upp á vígvelli sínum fyrir framhaldi á ráðherradómi. Beitir nýjum sverðum í stað þeirra, sem bognað hafa eða brotnað. Nú er það orðið karlremba karlaveldis að krefjast afsagnar. Fyrir utan það séu afglöp hennar sjálfu alþingi um að kenna. Hún segist vera sérfræðingur í málinu og geta sjálf veitt sér sína sérfræðiaðstoð. Þarf ekki á neinum hæstarétti að halda til að efast um hæfni sína til að veita sér sjálfri sérfræðiaðstoð. Hún segist þjást af einelti af hálfu andmælenda á alþingi. Vörn hennar verður því hetjulegri sem hún finnur fleira nýjabrum til að halda stöðunni sem hornsteinn þrískiptingar ríkisvaldsins.
Hér deyr fólk úr sulti

Rúmliggjandi aldraður einstæðingur án ættingja er bara með maltdós og lýsisflösku í ísskápnum. Allt úrtak aldraðra í doktorsrannsókn Berglindar Soffíu Blöndal í næringarfræði reyndist búa við næringarskort. Aldrað fólk tapar tilfinningu fyrir matarþörf og svengd og deyr að lokum úr sulti. Sýnishorn af tillitsleysi bófanna og fjórflokksins í garð gamla fólksins. Það getur étið það, sem úti frýs. Og sofið þar líka. Elliheimili vantar og betri pössun vantar á elliheimilum. Ekki vantar loforðin, þegar líður að kosningum. Þau gleymast síðan hjá þeim við stjórnarmyndun, hvort sem bófaflokkarnir heita Vinstri grænir eða eitthvað annað.
Hér ríkir þjóf-ræði

Margir eru hræddir við pírata. Að ástæðulausu. Aðalmál þeirra eru þau, sem lúta að opnun leyndar, opnum fundum, opnu ferli, opnum skjölum. Raunar þau atriði, sem breyta spillingu og þjófræði í lýðræði. Píratar eru ekki hægri eða vinstri að öðru leyti en því, að nú er brýnt að bæta stöðu hinna verst settu. Að því leyti eiga píratar samleið með sósíalistum, þegar samtök launþega hafa rækilega svikið þá fátækustu. Í sumum öðrum málum geta píratar átt samleið með Viðreisn, en þau eru bara ekki eins brýn og afnám stéttaskiptingar. Almenningur þarf að átta sig á, að hér virkar lýðræði ekki. Gömlu flokkarnir halda traustan vörð um þjófræðið.
Ríkisútvarpið er bezt

Blómatími dagblaða á Íslandi var á tveimur áratugum síðustu aldar, þegar tvö dagblöð höfðu dágóðan hagnað. Vetur sótti svo að þeim í byrjun þessarar aldar, þegar internetið þandist út og byrjaði að skafa til sín auglýsingar. Á sama tíma komu hingað gapuxar úr amerískum háskólum og hugðust nútímavæða bisnissinn upp í 20% gróða. Komið var upp eitruðu samstarfi ritstjórna og auglýsingadeilda, sálin hvarf úr dagblöðunum. Þeim fækkaði, sum lögðu niður útgáfudaga og urðu jafnvel vikublöð eða hurfu. Ný blöð supu dauðann úr skel og veraldargengi blaðamanna fór versnandi. Á slíkum ólgutíma er Ríkisútvarpið kjölfesta góðrar blaðamennsku.
Bara Píratar eru öruggir

Kosningabaráttan er komin í gang, þótt drjúgt sé til kosninga. Bófaflokkurinn þráir að stjórna borginni eins og landinu. Stælir alþingiskosningar með því að bjóða fram andlit fjárglæframanns. Bjarni Ben stjórnar landinu með aðstoð þægru flokka og Eyþór Arnalds vill stjórna borginni með aðstoð þægra flokka. Hann vill fá að byggja risavaxið á lóðum sínum. Atkvæði greidd framsóknarflokkum á borð við Framsókn og Miðflokk eru í þágu þess. Áratugir sanna það. Komið hefur í ljós, að Viðreisn og Vinstri græn eru líka þægir flokkar. Samfylkingin hefur stundum komið við sögu þægðar á landsvísu. Öruggasta vörnin gegn bófunum er að kjósa Pírata.
Smáflokkar í neti bófa

Bófaflokkurinn gæti ekki einn stjórnað landinu með 25% fylgi í þágu 1% greifanna. Hann þarf auðsveipan förunaut, hvenær sem kosið er. Það er vegna förunautanna, að við búum við þjófræði bófaflokksins, eins konar vistarband eða þrælahald á 21. öld. Framsókn og skyldir flokkar, opnir í alla enda, hafa löngum gengt hlutverki förunautsins. Stundum hafa forverar Samfylkingarinnar og hún raunar sjálf hlaupið í skarðið. Nú vantaði þriðja hjólið og Vinstri græn unnu það kapphlaup og una sér vel i faðmi bófa. Áður var þar Viðreisn. Miðflokkurinn og Flokkur fólksins bíða síns tíma. Píratar eru óháðir sefjandi neti einkavæðingar. Geta sparkað bófunum.
Vaknið þið kjósendur

Nú fara að verða síðustu forvöð að ráðast gegn völdum bófaflokksins. Sigríður Andersen fokkar alþingi með að setja ýmsar reglugerðir framhjá lögum og rétti. Fyrsta skrefið í átt að tilskipana-ræði að hætti arfakónga fyrri alda. Hér og þar er reynt að spilla ríkisrekstri með að hlutafélaga hann fyrst og einkavæða síðan. Sjáið spil Isavia í Leifsstöð. Rætt er um að gefa reksturinn í hendur einkavina. Sjáið hegðun Póstsins, ber aðeins út póst annan hvern dag og hækkar burðargjöld. Berið saman ríkisreknar lestir í Frakklandi og einkavæddar lestir í Bretlandi. Þjófræði auðgreifa er óseðjandi og setur okkur öll í klafa. Vaknið þið kjósendur.
Hvenær ertu fullorðinn

Er alþingi ákveður að lækka kosningaaldur úr 18 árum í 16 er mér vandi á höndum: Varla getur það versnað, lengi getur vont versnað, Það er vont, en það venst. Við lifum í ógn Sjálfstæðisflokksins og alþingi getur ekki lagað kjör aldraðra og öryrkja og húsnæðislausra. Rokið er í meinlaust mál, sem hefur lítið gildi, og afgreitt á mettíma. Er ekki rétt að hugsa aldurstakmörkin í heild. Áfengisaldur, bílprófsaldur, hjónabandsaldur, skattaldur, sjálfræðisaldur, kosningaaldur. Setja fast, hvenær unglingur verður fullorðinn. Nú veit maður það aldrei. Kannski er það ekki hægt. Mér sýnist þó, að bezt sé að miða mörkin við hjónabandsaldur.
Evran rís og rís

Andstæðingar Evrópusambandsins skrifuðu ítrekað á síðustu misserum um fallvalta stöðu evru og vangetu hennar sem gjaldmiðils heillar álfu. Öll misserin hlustaði evran ekki á þessa óskhyggju. Hún hefur raunar hækkað gagnvart sterlingspundi og enn frekar gagnvart dollar. Hið rétta er, að hún er öflugasti gjaldmiðill heims og sá, sem alltaf rís. Þess vegna eru óvinir Evrópu farnir að tala um gengisris sem mikinn harm, er beri að forðast. Segja Íslendinga græða á sigi krónunnar. Samt töpum við öll á sigi krónunnar, allir nema kvótagreifar. Seðlabankinn hefur brennt 700 milljörðum í misheppnuðum tilraunum til að halda krónugenginu niðri. Galið.
Fann Mathús Garðabæjar

Fór upp í sveit og fann Mathús Garðabæjar falið að húsabaki með pínulitlu letri á útihurðinni. Nokkuð stór hverfismatstaður, notalegur, ekki ofskreyttur. Fiskur dagsins var þorskur á lágmarksverði í hádeginu, 1.990 krónur, hæfilega eldaður, aðeins of saltur. Nokkuð gott var líka andalæri, mikið steikt. Espresso var hins vegar óþægilega vont. Þarna voru afar og ömmur með barnabörn og slæðingur af verktökum með brilljantín í hárinu. Hingað koma auðvitað engir túristar. Snusaði aðeins og fann enga lykt af Flokknum. Mathúsið er helzt þekkt fyrir bröns um helgar, beikon, pönnukökur og bakkelsi. Steikarhlaðborð á sunnudagskvöldum.
Uppskrift að helvíti

Hafi einhver skapað lífið á jörðinni, er sá hinn sami verulega illgjarn sadisti. Stórir fiskar éta litla fiska, plöntur og dýr hafa sinn stað í fæðukeðjunni. Alls staðar er þjáning. Efst á stalli trónir maðurinn, sem er að sálga jörðinni í græðgi sinni og ofsa. Ekkert af þessu er dýrum eða mönnum að kenna. Þau fæddust inn í þetta helvíti. Þjáningin í heiminum er þá skapara lífsins að kenna. Hann hefur verið illgjarn sadisti eða bara klaufi. Engin ástæða var til að skapa líf á jörðinni með þessum ógeðshætti eins og í tilraunastofu klikkaðs fræðimanns. Miklu ljúfara er að geta sér til, að sköpunin hafi þróazt út um þúfur af sjálfri sér.
Píratar og sósíalistar

Af þeim flokkum, sem boða framboð í kosningunum, lízt mér bezt á Pírata. Þeir grunda málin frá grunni, en byggja ekki á pólitískum trúarsetningum til vinstri eða hægri. Ég gæti líka hugsað mér að kjósa Sósíalistaflokkinn. Hann er á réttu róli með vandamálin, en er of bundinn sósíalískum trúarsetningum, þegar kemur að lausnum. Um aðra flokka en þessa tvo hef ég bara þetta að segja: Ekkert er að marka stefnu þeirra. Í raun gera þeir allt annað og helzt þveröfugt. Blautasti draumur þeirra er að hoppa upp í sæng íhaldsins. Þeir hafa allir sýnt fram á það. Einungis Píratar og Sósíalistar eru fríir af þeirri skömm. Píratar eru mitt val.
Einkarekstur ríkisþjónustu

Ríki voru upphaflega stofnuð til að vernda íbúa svæðis fyrir áreiti að utan eða innan, með samþykki íbúanna eða án þess. Okkar ríki veitir litla vernd og vísar vandamálinu til Nató og Bandaríkjanna. Annað viðfangsefni ríkja eru samgöngur og aðrir innviðir svæðisins. Undir það falla götur, hafnir, flugvellir og lagnir af öllum toga, meðal annars háhraðalagnir síma. Þriðja viðfangsefni ríkja er ýmis velferð, skólar, spítalar, heilsuvernd, lækningar, ellilaun, örorka, slys og húsnæði. Illa hefur gefizt að reyna að vísa innviðum og velferð til einkaaðila. Í stað þess að fylgja evrópskri reynslu er hér sífellt reynt að hygla einkaaðilum.
Velferð aldraðra vanrækt

Smám saman hefur ríkisvaldið ýtt ábyrgð á velferð aldraðra yfir á lífeyrissjóði. Ríkið hefur skert ellilaun og önnur framlög til aldraðra, til dæmis látið aldraða dragast aftur úr, þegar launþegar fá vísitöluhækkanir. Hefur leitt til sárrar fátæktar mikils fjölda aldraðra. Ótal dæmi hafa verið rakin í fjölmiðlum. Margir vonuðu að ný ríkisstjórn undir forustu Vinstri grænna mundi leiðrétta mismuninn, jafnvel aftur í tímann. Samkvæmt stjórnarsáttmálanum er þó ekki gert ráð fyrir slíku. Aldraðir verða áfram skildir eftir í góðærinu. Fáir stjórnmálaflokkar sinna velferð. Er ekki einfaldara að ýta gamlingjunum bara fyrir ætternisstapa?
Jaðarsetning karlanna

Eins og víðast í heiminum ríkti hér karlaveldi fram á síðustu ár. Sumir áttu erfitt með að vera hinir sterku, sem treystu sjálfum sér, keyrðu bílana og sögðu konum fyrir verkum. Þeir jaðarsettust og urðu að félagslegum vandamálum. Á allra síðustu árum hafa kvenfrelsishópar megnað að jafnsetja kynin og jafnvel knýja fram svonefnda jákvæða mismunun, sem stefnir að fljótari jafnstöðu. Hinir sterku karlar, sem keyrðu bílana og sögðu konum fyrir verkum, urðu margir fjarskalega ósáttir, jaðarsettust og urðu að félagslegum vandamálum. Skólar stuðla að þessu ferli með áherzlu á bóknám og jaðarsetningu verknáms. Í kerfið skortir jafnvægi.
Bófaflokkurinn ræður öllu

Bófaflokkurinn ræður framvindu kjarasamninga við ljósmæður, þótt Svandís Svavars sé ráðherra málaflokksins. Bjarni Ben hefur sína menn alls staðar í kerfinu, þar með talin Reykjavík og samninganefnd sveitarfélaga, þótt Dagur sé borgarstjóri formlega séð. Frægasta dæmið um völd embættismanna íhaldsins er Steingrímur Ari í Sjúkratryggingum, sem einkavæðir sjúkraþjónustu með að skera niður Landspítalann. Það er eins og með vegina, ákveðið er fjármagn til þeirra, en fjármálaráðuneytið framkvæmir ekki fjármögnunina. Svo einfalt er það. Ríkisstofnanir eru sveltar til að rýma fyrir síðari einkavinafjármögnun. Rústun innviða er orðið náttúrulögmál.
Of langt í burtu

IKEA er líklega stærsta og ódýrasta veitingahús landsins. Verðið er lægra en í mötuneytum Félagsþjónustu Reykjavíkur, hádegismatur á innan við 1000 krónur. Það er hálft veitingahúsaverð. Tveir annmarkar eru þó á. Staðurinn er of langt frá Reykjavík, þar sem fólkið er. Og maturinn er ekkert sérstaklega girnilegur, mest djúpsteikt frystivara, til dæmis bragðlausar, sænskar farsbollur. Grænmetisbollur eru miklu betri og eldislaxinn er raunar prýðilegur. Brauðmylsnukjúklingar eru aðalsöluvaran, en lítið fer fyrir lambakjötinu, sem forstjórinn lofar upp í skýin á bændafundum. Og það er langur gangur frá staðnum að útidyrum völundarhússins.
Sé eftir Birgittu

Ég sé eftir Birgittu. Framganga hennar á sínum tíma togaði mig til fylgis við Pírata. Þar var í fyrsta sinn kominn alvöruflokkur fyrir mig. Mér sárnar höstug orð hennar í kveðjunni. Skil þó, að fólk með yfirburði á erfitt með sætta sig við meðaljóna kringum sig. Þannig verður það líka, þegar Gunnar Smári fer á þing með venjulegu fólki. Ég viðurkenni líka, að Birgitta kemur að gagni, þótt hún verði á flandri milli ráðstefna um allan heim. En ég hef líka tekið eftir, að í forustu Pírata hefur fólk komið í fólks stað. Án Birgittu hefur þingflokkurinn átt sitt öflugasta skeið og er á uppleið í fylgi. Píratar eru komnir til vera. Lengi enn.
Þénarar gráta Geir

Geir Haarde fékk sinn væga landsdóm, sem var staðfestur af Mannréttindadómstóli Evrópu. Afplánaði síðan á lögfræðistofu og verðlaunaður með sendiherraembætti í Washington. Ætla mætti, að nóg væri búið að hossa þessum miður hæfa hrunverja. Nei, aldeilis ekki. Sjálfstæðisflokkurinn, Miðflokkur Sigmundar Davíðs og Flokkur fólksins, það er Ingu Sæland, hafa lagt fram þingmál um, að alþingi biðji Geir afsökunar á kárínum hans. Fyrir utan að vera hlægilegt þingmál, er það sönnun þess, að smáflokkarnir tveir eru undir pilsfaldi bófaflokksins. Inga Sæland hafði áður greitt atkvæði gegn háskatti auðgreifa. Þetta eru allt þénarar auðgreifanna.
Furðu rólegt fylgi

Þrátt fyrir hræringar í pólitík sýna skoðanakannanir svipaða stöðu og í síðustu borgarstjórnarkosningum. Samfylkingin og Sjálfstæðisflokkurinn standa í stað, Píratar og Vinstri græn auka fylgið á kostnað Bjartrar framtíðar gnarrista. Nýir flokkar sýna ekki enn marktækt fylgi, helzt Miðflokkur Sigmundar Davíðs, en síður Flokkur fólks Ingu Sæland. Sjálfstæðisflokkurinn gæti náð meirihluta í borginni með aðstoð Vinstri grænna, Viðreisnar og Miðflokks. Kúvending Vinstri grænna í landsmálum opnar fyrir þann kost. En vinni Samfylking og Píratar einn fulltrúa, er kominn tveggja flokka meirihluti. En hvar eru Sósíalistar Gunnars Smára?
Sex afturhaldsflokkar

Miðflokkur Sigmundar Davíðs er klofningur úr Framsóknarflokknum og Viðreisn er Evrópuklofningur úr Sjálfstæðisflokknum. Flokkur fólksins kennir ekki aukinni stéttaskiptingu um fátæktina, heldur hælisleitendum. Mun hlaupa í faðm auðgreifa, þegar til kastanna kemur. Vinstri græn hafa alltaf stutt auðgreifana. Þessir sex flokkar hafa meirihlutafylgi í Reykjavík og á landinu öllu. Þess vegna er þjóðin í kreppu milli auðgreifa annars vegar og valdalauss almennings hins vegar. Þjófar og aðrir bófar munu áfram stefna að aukinni stéttaskiptingu og einkavinavæðingu. Þessir sex flokkar standa í vegi framfarabrautar og óska alls þorra þjóðarinnar.
Lífið er lygi

Engum er lengur treystandi. Íhaldsstjórnin í Bretlandi kenndi Pútín um tvöfalt morð í Bretlandi. Engin gögn voru birt því til stuðnings. Ýmsir létu þó ginnast til trúgirni. Þar á meðal ríkisstjórn Íslands, sem neitaði að senda fulltrúa sína á íþróttamót í Rússlandi. Komið er í ljós, að hin myrtu feðgin eru sprelllifandi. Styrjöldin í Sýrlandi ætti líka að vara fólk við trúgirni. Fullyrt sitt á hvað, hverjir noti eitursprengjur og hvort þær séu yfirleitt notaðar. Traustið er týnt. Nató margstaðið að lygum og líka vestræn stórveldi. Hér á landi laskaðist traust verulega, þegar Vinstri græn, þvert ofan í loforð, fóru í stjórn með bófunum. Allt lífið er lygi.
Allt er upp í loft

Ný könnun sýnir meirihluta borgarstjórans fallinn. Samfylkingin með Vinstri grænum og Pírötum með alls 11 af 23 borgarfulltrúum. Speglun ríkisstjórnarinnarmeð Sjálfstæðisflokknum, Framsókn og Vinstri grænum næði samt ekki nýjum meirihluta. Viðreisn gæti valið, með hvorum hópnum hún vildi standa, og þannig búið til 13 fulltrúa meirihluta. Flokkur fólksins, Framsókn og Miðflokkurinn gætu í staðinn hver um sig myndað 12 fulltrúa meirihluta með hvorum hópnum sem er. Þá er ekki gert ráð fyrir, að Sósíalistar eða Kvennaframboðið næðu fulltrúa. Það er þannig ljóst, að rétt fyrr kosningar er allt í óvissu um næsta borgarmeirihluta.
Eyþór Arnalds selst ekki

Borgarstjóraefni bófaflokksins er ekki söluvara. Hans aðalmál er fagurt mannlíf í þéttbýlli Örfirisey. Þar á hann lóðir, sem hann hyggst koma í hátt verð. Hann á víðar lóðir, sem hann hyggst gera verðmætar í borgarpólitíkinni. Eyþór er bara billegur braskari, svo sem sést langar leiðir. Langtum lakari en forverar hans í oddvitastöðunni. Hann fær þau 25%, sem bófarnir féllu í, þegar kjósendur áttuðu sig á glæpahneigð flokksins. Lægra kemst xD ekki, nema hægt og bítandi, þegar öldruð og ofsótt flokksfífl deyja smám saman út. Lága fylgið á ekki að duga flokknum til neinna valda, en ýmsir flokkar girnast enn hlutverk greifahækjunnar
Framboð umfram eftirspurn

Fjórtán flokkar hafa hótað aðild að borgarstjórnarkosningunum í Reykjavík í vor. Meira framboð en eftirspurn. Kannanir lofa nýlegum flokkum ekki góðu. Segja sex-átta flokka af fjórtán ná inn fulltrúum. Flokkur fólksins og Framsókn komast varla á blað. Ekkert sést heldur til Alþýðufylkingarinnar og Sósíalistaflokksins, né heldur til Íslenzku þjóðfylkingarinnar, Höfuðborgarlistans, Frelsisflokksins og Kvennaframboðsins. Sumir þeirra kunna að ná framgangi á kostnað gömlu flokkana og annarra flokka, sem hafa náð fótfestu. Kraðak verður í kosningabaráttunni. En kjósendur þurfa bara að átta sig á á, að eitt er stefna, en verkin ein tala. Samanber VG.
Flogið í hreiður gauksins

Fljúgðu ekki í The Coocoos Nest á Grandanum til að borða. Þú ferð út af erlendu gestunum og rustalegum innréttingum í einni verbúðanna. Í hádeginu er allt fullt af gestum, sömu týpu Íslendinga og útlendinga, einkum Bandaríkjamanna. Hér tala allir við alla, þvert á borð. Þetta er samfélag menntaðs farandfólks. Ekki einu sinni vegna hamborgara eða pizzu, því slíkt fæst ekki þarna. Þarna eru súpa og samlokur á boðstólum, líklega fjölþjóðlegur samsetningur. Súpan var matarmikil og góð. Samloka dagsins óæt, líklega með skemmdu nautakjöti, en brauðið sjálft var þykkt og gott. Geri ekki ráð fyrir að mæta í selskapið öðru sinni. Þjónustan fín.
Lygin einkennir bönker-ista

Fyrrum forstjóri FBI, bandarísku alríkislögreglunnar, James Comey, var á sínum tíma frægur fyrir að rústa Gambino-fjölskyldunni, sem stjórnaði mafíunni í New York. Donald Trump rak hann út embætti í fyrra. Comey hefur nú skrifað bókina, A Higher Loyalty, sem lýsir bilun Trumps. Sá er haldinn af bunker-sýki, sem lýsir sér í fleiri pólitíkusum, eins og Hitler og Erdoğan. Slíkir stilla heiminum upp í með-og-móti hópa, sjá alla sitja á svikráðum við sig, reka menn á tvist og bast, safna um sig jábræðrum, sem magna heimssýn foringjans. Ljúga í sífellu, krefjast óbilandi hollustu við sig, gegn siðferði og sannleika. Trump er alger hælismatur.
Samstarf étur börnin sín

Birgitta Jónsdóttir skrifaði fyrir helgi umtalaða grein um pólitískan feril sinn. Segir stærsta vanda pírata og annarra breytingasinna vera að reyna að breyta hinu inngróna þjófræði innan frá. Með samstarfi á alþingi um breytingar. Komið hefur í ljós, að sú ætlun er erfið í framkvæmd. Stjórnmálamenn falla smám saman inn í þau form, sem fyrir eru, áratuga gömul. Vinstri græn fara í stjórnarsamstarf með bófaflokknum og hafa þar engin áhrif. En draga smám saman dám af bófunum. Þetta er túlkun mín á orðum Birgittu. Þau falla saman við skilning minn á því sérstæða lýðræði, sem felst í þjófræði bófaflokksins. Sá vandi leysist bara með byltingu.
Hitnar undir kalda stríðinu

Styður Ísland loftárásir Bandaríkjanna, Bretlands og Frakklands á Sýrland? Norðmaðurinn Jens Stoltenberg, forstjóri NATÓ, hefur svarað spurningunni, sem Katrín Jakobsdóttir og Guðlaugur Þór Þórðarson hafa bullað sig út úr að svara. Já, Ísland styður loftárásirnar, þótt forsætis- og utanríkisráðherrar okkar hafi ekki getað komið því skiljanlega frá sér. Við höfum raunar alltaf stutt Nató og Bandaríkin gegn áður Sovétríkjunum og núna Rússlandi. Við höfum enn ekki horfzt í augu við þá staðreynd, að forseti Bandaríkjanna er vangefinn brjálæðingur, sem á eftir að verða Vesturlöndum margfalt dýrari. Það hitnar undir kalda stríðinu.
Brosið helmingi styttra

Brosið á Katrínu Jakobsdóttur var tíu sentimetra breitt fyrir áramót. Nú er það skroppið saman í fimm sentimetra. Og horfið úr augunum. Hefur fattað eitthvað, sem hún fattaði ekki fyrir áramót. Komin undir beltið á skriðdreka bófaflokksins. Á enga útleið aðra en að segja stjórnarsamstarfið hafa brugðizt. Er ennfremur heiðarlegast. Þetta voru mistök. Bófaflokkurinn fer ekki eftir neinum reglum, þær eru bara fyrir aðra. Foringi flokksins er margfalt gjaldþrota fjárglæframaður. Nú á foringi xD í Reykjavík að vera annar eins margfalt gjaldþrota fjárglæframaður.
Leiðbeiningar um þjófnaði

Þyngstar refsingar eru fyrir stuld á bjórkippu, sé refsing borin saman við verð þýfis. Gott væri að birta auglýsingar, sem skýra fyrir okkur, sem höfum hug á að fremja glæpi, hvernig og hvar verða örlagaskipti í þjófnaði. Hvað þurfi til dæmis að stela miklu til að fangelsisdómur verði skilorðsbundinn og hversu miklu til að mál fyrnist. Gott væri líka að birta auglýsingar, sem skýra fyrir okkur, hvað borgi sig bezt, hækkun í hafi, hulin umboðslaun, kannski kennitöluskipti eða þá aðild að ónefnanlegum stjórnmálaflokki. Gott væri loks að vita, hvað ég þarf að fara í mörg milljarðaþrot til að teljast tækur sem borgarstjóra-kandídat bófanna.
Aðeins tveir kostir

Flestir frambjóðendur Sósíalista eru fátækir eins og umbjóðendur þeirra. Gæti vel hugsað mér að kjósa þá í bæjarstjórnir og alþingi, ef ekki væri fyrir forskrifaða stefnu frá Karli heitnum Marx. Ég óttast forskriftir, einnig þær sem eru frá Friedrich Hayek eða Milton Friedmann. Veit þó, að versti vandi Íslendinga felst í ört vaxandi ójafnaði ríkra og fátækra. Af þeim sökum hef ég frá upphafi kosið Pírata. Þeir fara ekki eftir aldargömlum forskriftum, heldur skoða kosti og galla þess, sem hægt er að framkvæma. Ég held það leiði til sömu niðurstöðu um, að jafna þurfi lífskjörin. En gott er fyrir mig að hafa tvo flokka til að velja um.
Flest er við það sama

Skoðanakannanir eru sammála um, að litlar breytingar verði á fylgi flokkanna í Reykjavík. Vinstri græn tapa litlu, þrátt fyrir U-beygju sína í fang íhaldsins. Frambjóðandi Jehóva og íhaldsins reynist ekki vera pólitísk söluvara og verður ekki borgarstjóri. Þrátt fyrir tvíeggjaðan feril, liggur beint við, að Dagur verði áfram borgarstjóri. Hann getur tryggt það með því að fela Hjálmar á dimmum stað. Píratar eru á jaðri þess að auka fylgið og áhrif sín í borgarstjórn. Stóra spurningamerkið er Sósíalistaflokkurinn, eins manns flokkur margra manna maka. Kjósendur þurfa svo að útrýma bófaflokknum, en munu því miður ekki gera það núna.
Löng saga Eyþórs

Eyþór Arnalds á langa sögu í braskinu. Lék stórt hlutverk í glannalegri siglingu OZ lóðbeint á hausinn. Stofnaði Becromal á Akureyri, sem situr uppi með neikvætt fé upp á hálfan fimmta milljarð. Hugðist virkja rafmagn við Hagavatn með því að halda fram gróðureflingu af völdum sandfoks. Efndi til búgarðahverfis milli Selfoss og Eyrarbakka, en sárafáir urðu þar kaupendur að lóðum. Var forseti bæjarstjórnar Árbogar, þið munið kúkinn í Ölfusá. Erindi Eyþórs í borgarstjórn Reykjavíkur er að efla verðgildi ýmissa lóða og fyrirtækja í Örfirisey og víðar í borginni. Hann er raunar frambjóðandi fjárglæframanna og kennitöluflakkara.